**Am scris**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am scris pe fruntea unei clipe: Stai!

Închide-ţi aripile,

Dă-mi un grăunte firav de zăbavă!

Vreau să adorm puţin

În palma unui vis

Şi zborul tău mă zdruncină

De la atâta grabă.

Am spus zilei de mâine

Ce mă cheamă:

Taci!

Vreau să ascult

Cum cântă inima

Bătând

În mine.

Din melodia ei,

Când ai să mă răpeşti

Brutal,

Doar amintiri târzii vor mai rămâne.

Am aruncat

În calea timpului

Sufletul meu.

Poate va face-n tinereţea mea

O haltă.

Poate

Nu mă va săgeta

Cu bătrâneţea

Prea curând.

Poate-o să uite

Către ieri

Să mă petreacă.